ཞུགས་པས༔ ལོག་པ་ལས་ཀྱང་ལོག་ཞུགས་པའོ༔ དེ་ལས་གཞན་ཡང་གྲུབ་པའི་མཐའ༔ ལོག་པར་སྟོན་ཅིང་ཁྲོ་སྐྱེད་དང་༔ ལྟ་དང་ཚུལ་
ཁྲིམས་བརྟུལ་ཞུགས་དང་༔ རང་གི་ཏིང་འཛིན་མཆོག་འཛིན་ཞིང་༔ གཞན་ལ་མེད་སྙམ་ལོག་ལྟ་རྣམས༔ ཤིན་ཏུ་རགས་པར་ལོག་ཞུགས་པའོ༔ དེ་དག་ཀུན་གྱི་ལྟ་སྒོམ་དང་༔ སྤྱོད་པ་ངན་པ་འདུས་པ་
ལས༔ ཤིང་རྟ་ཆེན་པོའི་འཕང་ལོ་བཞིན༔ རིགས་དྲུག་གནས་སུ་འཁོར་གྱུར་ཏེ༔ རང་རང་སྡུག་བསྔལ་གསལ་བར་མྱོང་༔ རྒྱ་རྒྱ་རྒྱ༔ ཆོས་ཉིད་དངོས་པོའི་གནས་ལུགས་སམ༔ གཟུགས་དང་སེམས་
དང་སེམས་ལས་བྱུང་༔ འདུ་བྱེད་ཁམས་དང་འདུས་མ་བྱས༔ རྟག་ཅིང་ཤེས་པའི་གཞིར་བཞག་སྟེ༔ དད་དང་དྲན་དང་ཏིང་འཛིན་དང་༔ བརྩོན་འགྲུས་དང་ནི་ཤེས་རབ་རྣམས༔ རྗེས་སུ་དྲན་ཕྱིར་ཟག་

བཅས་ཏེ༔ ལྟ་བ་གཏན་ལ་དབབ་པ་ལ༔ ཤེས་རབ་རྒྱུ་ཡིས་རབ་བསྐུལ་ནས༔ ཐེག་པ་རིམ་པ་སོ་སོ་ཡིས༔ རང་རང་ལྟ་བ་ངེས་པར་བཟུང་༔ འདི་ལའང་དབུ་མའི་གྲུབ་མཐའ་འགའ༔ ཡེ་ཤེས་མེད་ཅེས་
ཟེར་བ་དང་༔ ཐ་སྙད་ཙམ་དུ་ཡེ་ཤེས་ཉིད༔ ཡོད་པར་འཛིན་ལ་སྐུར་འདེབས་དང་༔ སེམས་ཙམ་འཛིན་པ་ལ་ལ་ཡིས༔ ཡེ་ཤེས་དེ་ཡང་སེམས་ཙམ་དུ༔ ངེས་པར་ཡོད་དེ་ཞེས་སྨྲ་དང་༔ ཡོད་པའི་ཕྱོགས་
སུ་མ་ལྷུང་ཡང་༔ ཡང་དག་དོན་ལ་སྒྲོ་འདོགས་དང་༔ དེ་ཡང་ཁ་ཅིག་འདུས་མ་བྱས༔ རང་བཞིན་གྱིས་རྟག་གཅིག་པུ་ཡི༔ དངོས་པོར་རྫས་གྲུབ་ཡོད་པར་སྨྲ༔ ཆད་ལྟ་འགའ་ཞིག་རྒྱུ་དང་རྐྱེན༔ འདུས་
པ་ལས་ནི་མ་བྱས་དོན༔ ལུས་སེམས་ལ་སོགས་མི་རྟག་ཀྱང་༔ གནས་སྐབས་རྟག་པ་ལ་སོགས་པ༔ དངོས་པོར་རྟག་སྟེ་མཐའ་མི་རྟག༔ ཕྱི་རྒྱུད་མཐའ་བརྒྱད་གྲོལ་བར་འདོད༔ ནང་པ་ལ་ལས་དངོས་
མེད་པའི༔ གནས་སྐབས་གདུལ་བྱའི་བློ་རིམ་ལ༔ ལྟར་སྣང་བདེན་གྲུབ་འདོད་པ་ལས༔ མཐར་ཐུག་ཕྱོགས་མེད་དོན་བཏགས་ཙམ༔ གྲུབ་མཐའི་ངོས་འཛིན་བསམ་མཐའ་ཡས༔ མཐར་འཛིན་ངེས་པའི་
བློ་ཅན་རྣམས༔ ཆོས་ལ་དམིགས་པ་ཞེས་བྱ་བ༔ ལུགས་དེ་བཤིག་ནས་དེ་ལྷག་གི༔ ལྟ་བར་རེ་དོགས་ཅན་གྱི་མཐའ༔ ཆོས་ལ་དམིགས་པས་རྗེས་འཛིན་ནོ༔ མཉམ་ཉིད་ཤེས་པར་བྱ་བ་ནི༔ ཕུང་པོ་ལྔ་

༄༅༔ ༔དང་ཁམས་ལྔ་དང་༔ སྐྱེ་མཆེད་བཅུ་གཉིས་ལ་སོགས་པ༔ གནས་ལུགས་ངོ་བོ་ཉིད་དག་སྟེ༔ མདོར་བསྡུས་བདེན་གཉིས་ལུས་རྣམས་དང་༔ གྲུབ་མཐའ་གང་འཛིན་བདེ་བའི་
མིང་༔ རྟག་ཅིང་དེ་ལ་གཙོར་བྱེད་ལྟར༔ རྟག་སྣང་བློ་བཞག་གྲུབ་པའི་མཐའ༔ གཞིར་བཞག་རང་བྱུང་ཡེ་ཤེས་ཀྱི༔ ཀློང་དུ་མ་ལུས་བྱང་ཆུབ་པས༔ དེ་རྒྱུ་དངོས་དང་དངོས་མེད་མཐའི༔ མཐའ་ཐུག་
འབྲས་བུ་ཐོབ་ཚུལ་དང་༔ གཞན་དོན་སྤྱོད་དང་མི་སྤྱོད་རྣམས༔ མཁས་པས་གཉིས་མེད་ཤེས་པར་བྱ༔ གཞན་ངོར་སྣང་ལ་མ་འདྲེས་ཤིང་༔ རང་སྣང་བྱང་ཆུབ་སེམས་སུ་རྫོགས༔ དེ་ཕྱིར་ཐམས་ཅད་
མཉམ་ཉིད་དུ༔ རྟོགས་པར་བྱ་བ་ཁོ་ནའོ༔ ཡོད་ཞེན་མེད་ཞེན་རྟག་ཞེན་དང་༔ ཆད་ཞེན་མུ་བཞི་ལ་ཞེན་ན༔ མཐའ་བཞི་ཐེར་ཟུག་མེད་པའི་ཕྱིར༔ སྐྱོན་བཞི་རྟགས་བཞིས་སྒྲ་མཐུན་པས༔ མ་འདྲེས་སོ་
སོར་བཞག་བྱས་ཏེ༔ བློ་རིམ་ཤན་འབྱེད་དུས་སུ་ཡོད༔ ལ་ཟློའི་དུས་ན་མེད་པར་བཤད༔ དོན་གྱི་དགོངས་པ་ཐེག་པ་ཀུན༔ གང་གིའང་ཕྱོགས་སུ་མ་ལྷུང་པས༔ དོན་ལ་སྔགས་དོན་གཞན་ལས་འཕགས༔
དེ་འང་ཐམས་ཅད་མཉམ་པར་གྲོལ༔ བརྗོད་མེད་ཕྱོགས་མེད་རིས་མེད་པས༔ དེས་ན་ཐམས་ཅད་མཉམ་པ་ཉིད༔ བཟང་ངན་མེད་པར་ཀུན་ཏུ་མཉམ༔ འཁོར་འདས་ལ་སོགས་དབྱེར་མེད་པས༔ རང་

བཞིན་ལྷུན་གྲུབ་ཆེན་པོའི་ཀློང་༔ དག་དང་མ་དག་གཉིས་མ་མཆིས༔ ཐམས་ཅད་བྲལ་བའི་ངང་ཉིད་ལས༔ ཡེ་སངས་རྒྱས་སུ་གྲུབ་ཟིན་ནོ༔ དེ་ལྟར་རྒྱུ་འབྲས་མཉམ་པ་ཉིད༔ སེམས་ཉིད་རྫོགས་པ་ཆེན་པོ་
ལ༔ དམིགས་བྱ་དམིགས་བྱེད་མེད་བཞིན་དུ༔ ཐུགས་རྗེ་ཆེན་པོའི་ངོ་བོ་ལས༔ རིག་རྩལ་གསལ་མདངས་ཡེ་ཤེས་འཆར༔ ཐུགས་རྗེ་འདི་ནི་དུས་གསུམ་དུ༔ འགྱུར་མེད་རྒྱུན་ཆད་མེད་པ་ནི༔ གཞན་
གྱིས་མ་བཅོས་ལྷུན་གྲུབ་པའོ༔ རྒྱ་རྒྱ་རྒྱ༔ ཀུན་བཟང་དོན་གྱི་དགོངས་པ་ནི༔ གཞི་རྩ་མེད་པའི་སེམས་ཉིད་འདི༔ ཆོས་རྣམས་ཀུན་གྱི་རྩ་བ་ཡིན༔ འཁོར་དང་མྱ་ངན་འདས་པའི་ཆོས༔ ཡེ་ནས་མ་བཅོས་
ཆོས་ཀྱི་སྐུ༔ དུས་གསུམ་བདེ་གཤེགས་ཐམས་ཅད་ཀྱི༔ ཐུགས་དགོངས་ལྟ་བ་མཐར་ཐུག་པ༔ སྣང་སྲིད་གཞིར་བཞེངས་ལྟ་བ་རུ༔ འཁོར་འདས་གཉིས་མེད་ཡོངས་སུ་རྫོགས༔ ཧེ་རུ་ཀ་ལས་གཞན་མ་
ཡིན༔ ཐིག་ལེ་སྙིང་པོ་བྱང་སེམས་བརྡལ༔ ཡང་དག་དོན་གྱི་གནས་ལུགས་དེ༔ སྤྲོས་བྲལ་ཐིག་ལེ་གཅིག་ཏུ་རྫོགས༔ རང་བྱུང་རང་ཤར་རང་གྲོལ་བར༔ རང་བཞིན་མ་བཅོས་སྤྲོས་བྲལ་བཞག༔ ཁྱུང་
ཆེན་མཁའ་ལ་ལྡིང་བ་བཞིན༔ སྣང་སྲིད་ཕྱི་རྒྱ་རླབས་ཀྱིས་ཆོད༔ སེམས་ལས་ཀུན་བྲལ་བདེ་གཤེགས་སེམས༔ རང་ལས་སངས་རྒྱས་གཞན་ན་མེད༔ བལྟས་པས་དཔལ་ཆེན་ཞལ་མ་མཐོང་༔ ཚིག་

༄༅༔ ༔མཚོན་དཔེར་བྱ་ཀུན་ལས་འདས༔ བརྗོད་དང་བརྗོད་བྲལ་གཉིས་སུ་མེད༔ བལྟ་བྱ་བལྟ་འགག་ལྟ་བྱེད་མེད༔ གཉིས་མེད་དོན་རྟོགས་ཆོས་ཀྱི་སྐུ༔ རང་རིག་སེམས་ལ་སེམས་
ཀྱིས་ལྟོས༔ ངོས་བཟུང་མ་གྲུབ་ངོ་བོས་སྟོང་༔ སྟོང་པ་ཉིད་དེ་རང་གསལ་བ༔ གསལ་བའི་དུས་ན་དངོས་པོ་མེད༔ དངོས་མེད་དེ་ཉིད་གསལ་བར་བཤད༔ དེ་ཕྱིར་གསལ་སྟོང་གཉིས་སུ་མེད༔ གསལ་
ལེ་ཧྲིག་གེ་འཛིན་ཞེན་མེད༔ དེ་ནི་མཐར་ཐུག་ཀུན་ཏུ་བཟང་༔ ཐོག་མའི་མགོན་པོའི་དགོངས་པ་སྟེ༔ འདི་ཉིད་མ་རྟོགས་རྒྱུ་མེད་ཀྱང་༔ ལོག་པར་རྟོག་བརྟག་གིས་མ་རྟོགས༔ ཡིན་ཚུལ་ཅིར་ཡང་མ་ཡིན་
ལ༔ སྣང་ཚུལ་ཅིར་ཡང་འགག་མེད་ཤར༔ སྣང་དུ་རུང་བ་རང་གི་སེམས༔ རང་ཤར་རིག་པའི་ཡེ་ཤེས་ཡིན༔ ཤར་གྲོལ་རྟོགས་པ་ལྟ་བར་བསྟན༔ འདི་ཉིད་མ་རྟོགས་དགེ་བ་བཅུ༔ དཔྱད་ཀྱང་གནས་
སྐབས་ལམ་སྟེགས་ཙམ༔ མཐར་ཐུག་དོན་དང་མཇལ་མི་སྲིད༔ འདི་ཡི་རང་བཞིན་སུས་རྟོགས་པ༔ མཚམས་མེད་སྤྱད་པའང་བྱང་ཆུབ་ཀྱི༔ སྙིང་པོ་ཉིད་དུ་ཐེ་ཚོམ་མེད༔ ཀུན་གྱིས་མ་རྟོགས་སྙིང་རེ་རྗེ༔
འདི་ནི་རྟོགས་བྱ་ལྟ་བའི་གནད༔ སྒྲོ་འདོགས་གཏིང་ཞེན་ཆོད་པ་གཅེས༔ ས་མ་ཡཱ༔ རྒྱ་རྒྱ་རྒྱ༔ གསུམ་པ་ཏིང་འཛིན་ཉམས་ལེན་ནི༔ རིམ་ལྔ་གདན་གཅིག་དགོངས་པ་བཅུ༔ ཐེག་པའི་ཁྲིད་དུ་ཤེས་པར་

བྱ༔ དེ་ཡང་དགོངས་པའི་དོན་བསྡུ་བ༔ བསྐྱེད་དང་རྫོགས་པ་རྣམ་གཉིས་ཏེ༔ མི་སྒོམ་སྒོམ་པའི་དོན་ཤེས་ན༔ སྒོ་གསུམ་མ་བཅོས་སོར་འཇོག་པ༔ བདེ་གཤེགས་ཡོངས་རྫོགས་སྒོམ་པ་ཡིན༔ གདོད་
ནས་ཆོས་སྐུ་རང་རིག་སེམས༔ ལྟ་བ་སྟོང་གསལ་དབྱེར་མེད་དེ༔ གདེང་དུ་ཚུད་ནས་རྒྱུན་དུ་གསལ༔ དེ་ནི་དཔལ་ཆེན་སྒོམ་པ་ཡིན༔ གྱམས་ཀྱིས་ཆོད་པའི་ལྟ་བའི་ངང་༔ སྣང་སྲིད་དཔལ་ཆེན་སྐུ་རུ་
བསྒོམ༔ གསལ་སྟོང་གཉིས་མེད་སྒོམ་པའི་མཆོག༔ སྒྲ་རུ་གྲགས་ཚད་ངོ་བོས་སྟོང་༔ གྲགས་སྟོང་གཉིས་མེད་སྒོམ་པའི་མཆོག༔ ཡིད་ནི་འགྱུ་དྲན་ངོ་བོས་སྟོང་༔ དྲན་རྟོག་གཉིས་མེད་སྒོམ་པའི་
མཆོག༔ དབྱིངས་དང་ཡེ་ཤེས་གཉིས་མེད་ཅིང་༔ ཐབས་ཤེས་གཉིས་མེད་སྒོམ་པའི་མཆོག༔ སངས་རྒྱས་སེམས་ཅན་གཉིས་མེད་ཅིང་༔ འཁོར་འདས་གཉིས་མེད་སྒོམ་པའི་མཆོག༔ ཡུལ་དང་དབང་པོ་
གཉིས་མེད་ཅིང་༔ བདེ་སྡུག་གཉིས་མེད་སྒོམ་པའི་མཆོག༔ རང་རིག་དཔལ་དང་གཉིས་མེད་ཅིང་༔ ལྟ་སྤྱོད་གཉིས་མེད་སྒོམ་པའི་མཆོག༔ ཉམས་རྟོགས་ཆོས་སྐུ་དབྱེར་མེད་ཅིང་༔ མཚན་མ་ཟིལ་གནོན་
སྒོམ་པའི་མཆོག༔ གཉིས་མེད་དོན་ལ་དབང་ཐོབ་ནས༔ ཏིང་འཛིན་ཡོངས་རྫོགས་སྒོམ་པ་ཡིན༔ སོ་མ་རང་མདངས་བཞག་པར་བྱ༔ རང་གསལ་ལྷུག་པ་རྟོག་མེད་འཆར༔ དེའི་ཚེ་ཕྱི་ཡི་ཡུལ་སྣང་དག༔

༄༅༔ ༔ནང་དུ་འཛིན་པ་རང་གྲོལ་འགྱུར༔ བར་དུ་འོད་གསལ་རང་ངོ་ཤེས༔ དེ་དུས་རང་རྒྱུད་གྲོལ་བར་འགྱུར༔ ས་མ་ཡ༔ རྒྱ་རྒྱ་རྒྱ༔ བཞི་པ་སྤྱོད་པས་ལ་དོར་ནི༔ ཐུན་མོང་ཉན་ཐོས་
སྤྱོད་པ་དང་༔ ལྡེམ་དགོངས་བྱང་སེམས་སྤྱོད་པ་དང་༔ ཟབ་མོ་གསང་སྔགས་ཕྱི་ནང་གྱི༔ སྤྱོད་པ་འདུལ་བ་མདོ་སྡེ་དང་༔ གསང་སྔགས་གཞུང་ལྟར་བླང་དོར་སྤྱད༔ དེ་ནས་སྤྱོད་པའི་རྒྱལ་པོ་ནི༔ གོང་
ལྟར་ལྟ་སྒོམ་དབྱེར་མེད་པའི༔ ངང་ལ་འབྲལ་མེད་སྤྱོད་པའི་མཆོག༔ ཉིན་སྣང་རྟོགས་པའི་དོན་ལྡན་པས༔ རྨི་ལམ་ཉམ་ང་མེད་པ་སྤྱོད་པའི་མཆོག༔ རིག་པ་གར་བསྒྱུར་ལྟ་བ་བརྟན༔ རང་སྣང་འཛིན་མེད་
སྤྱོད་པའི་མཆོག༔ འཛིན་པ་གྲོལ་བས་སྣང་བ་དག༔ སྣང་བ་ཡན་ཐུབ་སྤྱོད་པའི་མཆོག༔ ཚོར་དྲུག་ཡུལ་ཞེན་རྩད་ཆོད་ནས༔ འཁོར་བ་རྒྱས་ཐེབས་སྤྱོད་པའི་མཆོག༔ ཉམས་ལེན་བསྒོམས་པས་རྣམ་རྟོག་
ཡལ༔ དུས་བཞི་མཉམ་སྦྱོར་སྤྱོད་པའི་མཆོག༔ མཉམ་རྗེས་རྟོག་ལངས་དུས་གསུམ་དུ༔ ཆོས་སྐུར་གྲོལ་བ་སྤྱོད་པའི་མཆོག༔ འཁོར་འདས་སྤང་བླང་རང་གྲོལ་ན༔ དུས་གསུམ་བདེ་གཤེགས་སྤྱོད་པའི་
མཆོག༔ སྣང་གྲགས་དྲན་རྟོག་ཐམས་ཅད་ཀུན༔ དཔལ་ཆེན་སྐུ་གསུང་ཐུགས་སྤྱོད་པ༔ རྒྱལ་བ་ཡོངས་རྫོགས་སྤྱོད་པ་ཡིན༔ ཞུམ་མེད་ཁེངས་པ་མེད་པ་ནི༔ དོན་གྱི་སྤྱོད་པ་ཨེ་མ་ཧོ༔ རྒྱས་པར་ལས་

རིམ་ཐ་དད་ལས༔ རྟོགས་ཤིང་བསྒོམ་པར་བྱ་བ་གཅེས༔ ས་མ་ཡཱ༔ རྒྱ་རྒྱ་རྒྱ༔ ལྔ་པ་དམ་ཚིག་སྲོག་གི་མཁར༔ དཔེ་བཞིན་བཟུང་བར་བྱ་བ་ལ༔ ཐར་པའི་རྩ་བ་སོ་སོར་ཐར༔ སྲོག་ལྟར་གཅེས་པར་མ་
བཟུང་ན༔ སྡོམ་པའི་གཞི་མ་མེད་པས་ན༔ དགེ་བསྙེན་དགེ་ཚུལ་དགེ་སློང་གི༔ བསླབ་བྱ་འདུལ་བ་བཞིན་དུ་བསྲུང་༔ ཉམས་ན་མི་འཆབ་སླར་བཤགས་ལ༔ བསྐྱར་ནས་དམ་དུ་བཟུང་བར་བྱ༔ ཐར་པའི་
ས་བོན་བྱང་ཆུབ་སེམས༔ བྱང་སེམས་སྙིང་ལྟར་མ་བཟུང་ན༔ སངས་རྒྱས་ས་བོན་མེད་པས་ན༔ སྨོན་པ་དང་ནི་འཇུག་པའི་སེམས༔ ཚུལ་བཞིན་མདོ་སྡེའི་ནང་བཞིན་བསྲུང་༔ ཉམས་ན་བཤགས་ཤིང་
སླར་ཡང་བླང་༔ དེ་དག་བསླབ་བྱ་ཀུན་ལ་བལྟ༔ ཉན་དང་བསམ་པ་རྒྱུན་དུ་བྱ༔ ཁྱད་པར་བྱ་སྤྱོད་རྣལ་འབྱོར་རྒྱུད༔ དེ་ཡི་དམ་ཚིག་ཚུལ་བཞིན་བསྲུང་༔ ཕུལ་བྱུང་བླ་མེད་གསང་སྔགས་ཀྱི༔ རྩ་བ་
གསུམ་དང་ཡན་ལག་ནི༔ ཉི་ཤུ་རྩ་ལྔ་ལ་སོགས་དང་༔ རྩ་བ་བཅུ་བཞི་ཡན་ལག་བརྒྱད༔ ཉི་ཤུ་རྩ་གཉིས་ལ་སོགས་དང་༔ བུམ་དབང་དམ་ཚིག་ལྔ་དང་ནི༔ གསང་དབང་ལྔ་དང་ཤེར་དབང་ལྔ༔ བཞི་
པའི་དམ་ཚིག་ལྔ་ལ་སོགས༔ སྤང་དང་སྒྲུབ་པ་ཐམས་ཅད་དང་༔ ཁྱད་པར་བླ་མ་ཡི་དམ་གྱི༔ སྐུ་གསུང་ཐུགས་དང་བདག་མཉམ་སྦྱར༔ ཉམས་མེད་བསྲུང་དུ་མེད་པ་ཡི༔ ཏིང་འཛིན་རྒྱལ་པོ་རང་གི་

༄༅༔ ༔སེམས༔ ཀ་དག་བློ་འདས་ངང་བཞག་སྟེ༔ མ་འདྲེས་ཡོངས་སུ་རྫོགས་པར་བསྲུང་༔ དེ་དག་བསྲུང་བྱའི་ལས་རིམ་ལས༔ རྒྱས་པར་རྟོགས་ཤིང་གོམས་པ་གཅེས༔ ས་མ་ཡཱ༔
རྒྱ་རྒྱ་རྒྱ༔ དྲུག་པ་ལྷ་ཡི་རྣམ་དག་ནི༔ ཕྱི་དང་ནང་དང་གསང་བའི་ལྷ༔ བྱང་ཆུབ་སེམས་སུ་རྣམ་དག་པས༔ སྤང་བྱ་གློ་བུར་དྲི་མ་དང་༔ བསྒྲུབ་བྱ་ལམ་གྱི་རིམ་པ་ཀུན༔ བརྡ་དང་རྟགས་སུ་ཤེས་པའི་
ཕྱིར༔ རང་རྒྱུད་རྟོག་པ་སྤང་བའི་ཐབས༔ གཞལ་ཡས་གདན་ཁྲི་གཙོ་དང་འཁོར༔ རྒྱན་དང་ཆ་ལུགས་སྣ་ཚོགས་པ༔ རང་རང་སྒྲུབ་པའི་ཐབས་སུ་བལྟ༔ ས་མ་ཡཱ༔ རྒྱ་རྒྱ་རྒྱ༔ བདུན་པ་མཆོད་པའི་
རིམ་པ་ནི༔ སྣང་སྲིད་འདོད་པའི་ཡོན་ཏན་ལྔ༔ ཕྱི་དང་ནང་དང་གསང་བའི་ཚུལ༔ རང་བྱུང་ཡེ་ཤེས་རོལ་པའི་རྩལ༔ ཐམས་ཅད་བླ་མེད་མཆོག་གི་རྫས༔ ཡེ་ཤེས་ལྔ་དང་མཉམ་སྦྱོར་ནས༔ ཞེན་མེད་
ཚོགས་གཉིས་སྤེལ་བའི་ཕྱིར༔ ཐམས་ཅད་ཕྲིན་ལས་བཞིར་ལྡན་པའི༔ ཁ་དོག་དྲི་རོ་ནུས་པ་དང་༔ ལེགས་པར་སྦྱར་ལ་གནས་སུ་སྟོབ༔ རྒྱས་པར་གྲུབ་པའི་ཆ་རྐྱེན་གྱི༔ མན་ངག་བཀོལ་བར་ཤེས་པར་
བྱ༔ ས་མ་ཡཱ༔ རྒྱ་རྒྱ་རྒྱ༔ བརྒྱད་པ་སྔགས་ཀྱི་ཡན་ལག་ལ༔ མ་ཉམས་འཇུག་ལ་བརྩོན་བྱའི་ཕྱིར༔ སྔགས་ཀྱི་རྒྱུ་དང་ལམ་དང་ནི༔ འབྲས་བུ་བཟླས་ཐབས་མན་ངག་རྣམས༔ ཕྲེང་བ་ཕྲེང་ཐག་ཁ་དག་

དང་༔ གྲངས་དུས་སྔགས་ཀྱི་འབྱིན་འཇུག་པ༔ རྟགས་དང་ཚད་དང་བཅས་པ་རྣམས༔ རྩ་བ་རྐྱེན་དང་ལས་སྔགས་ལས༔ རིམ་པར་སྦྱར་ནས་དངོས་གྲུབ་གཉིས༔ ཐོབ་ཕྱིར་ཡན་ལག་ལྔ་ཞེས་བྱ༔ དེ་ནི་
སྔགས་དོན་ཕྲེང་བར་བལྟ༔ ས་མ་ཡཱ༔ རྒྱ་རྒྱ་རྒྱ༔ དགུ་པ་ཕྲིན་ལས་རྣམ་པ་བཞི༔ ལས་ཆེན་བརྒྱད་དང་ལས་ཆུང་བརྒྱད༔ བསམ་ཡས་ལས་ཚོགས་ཇི་སྙེད་ཀུན༔ རྒྱུད་དང་མན་ངག་བཀོལ་བར་བལྟ༔
ས་མ་ཡཱ༔ རྒྱ་རྒྱ་རྒྱ༔ བཅུ་པ་ཉམས་རྟགས་ས་ལམ་གྱི༔ དབྱེ་བ་མདོ་དང་རྒྱུད་སྡེ་དང་༔ མན་ངག་བརྡ་རྟགས་བཀོལ་བྱང་ལས༔ ལེགས་པར་བརྟེན་ནས་འབྲས་བུ་ཡི༔ ཆོས་དང་སྦྱར་ལ་ངེས་ཤེས་
བསྐྱེད༔ ས་མ་ཡཱ༔ རྒྱ་རྒྱ་རྒྱ༔ བདེ་གཤེགས་ཡོངས་རྫོགས་དགོངས་པའི་བཅུད་ཕྱུང་ནས༔ གཞི་ལམ་འབྲས་བུའི་ཆ་རྐྱེན་རྣམ་པ་བཅུ༔ རྩ་བའི་ཐེམས་སུ་བསྟན་པའི་མན་ངག་འདི༔ ཀུན་ལ་མ་སྤེལ་
གསང་སྔགས་སྤྱོད་པ་ཡི༔ སྐལ་ལྡན་གཅིག་དང་འཕྲད་ནས་རྟོགས་གྲོལ་ཤོག༔ ས་མ་ཡཱ༔ རྒྱ་རྒྱ་རྒྱ༔ བཀའ་བརྒྱད་དྲག་པོ་རང་བྱུང་རང་ཤར་ཆེན་པོའི་རྒྱུད་ཀྱི་ཉམས་ལེན་ལྟ་སྒོམ་སྤྱོད་པ་འབྲས་བུའི་མདོ་
འགག་ཏུ་དྲིལ་བ་རྫོགས་སོ༔ ས་མ་ཡཱ༔ རྒྱ་རྒྱ་རྒྱ༔ ཉོན་མོངས་དུག་སྦྲུལ་སྤུངས་པའི་སྒྱུ་ལུས་ཀྱི༔ བྲག་རི་ཆེན་པོའི་ནང་ནས་རང་བྱུང་གི༔ ཡེ་ཤེས་རང་གསལ་དོན་གྱི་གཏེར་འདི་བྱུང་༔ དམ་ཉམས་ལོག་ལྟ་ཅན་དང་མ་འཕྲད་པར༔ སྐལ་

༄༅༔ ༔ལྡན་སྙིང་གི་བུ་ཡི་དཔལ་དུ་ཤོག༔ ས་མ་ཡཱ༔ རྒྱ་རྒྱ་རྒྱ༔ རིག་འཛིན་རྒོད་ཀྱི་ལྡེམ་འཕྲུ་ཅན་གྱི་གཏེར་མའོ།།࿚རང་བྱུང་རང་ཤར་ཆེན་པོའི་རྒྱུད་ཀྱི་ཉམས་ལེན་ལྟ་སྒོམ་སྤྱོད་པ་འབྲས་བུ་མདོ་འགག་ཏུ་དྲིལ་བ་ཉོན་མོངས་དུག་
སྦྲུལ་སྤུངས་པའི་སྒྱུ་ལུས་ཀྱི་བྲག་རི་ཆེན་པོའི་ནང་ནས་ལྷ་རིགས་པདྨ་དབང་རྒྱལ་གྱི་དགོངས་གཏེར་དུ་ཕྱུང་བ་ཞེས་རྒྱལ་དབང་ཆེན་པོའི་གསན་ཡིག་ཏུ་བྱུང་བས་རིག་འཛིན་རྒོད་ལྡེམ་པའི་གཏེར་མ་ཡིན་མིན་དཔྱད་འཚལ། སརྦ་མངྒ་ལ